S’il vous plaît

«S'il vous plaît» (fransk for vær så snill) er en norsk slagerlåt fra 1961. Melodien ble skrevet av Sven Lange, mens Per Lillo-Stenberg skrev teksten. Sangen kom på tredjeplass i Melodi Grand Prix 1961, den norske uttakingen til Eurovision Song Contest 1961 i Cannes i Frankrike. Etter den norske finalen ble sangen spilt inn på singel med Per Asplin. «S'il vous plaît» fikk nytt liv 26 år senere da tekstforfatterens sønn, Lars Lillo-Stenberg, spilte den inn på nytt med bandet DeLillos. Den nye versjonen nådde en tiendeplass på VG-lista høsten 1987.


== Per Asplins versjon fra 1961 ==
Sangen var en av 349 melodier som ble sendt inn til NRKs sangkonkurranse Melodi Grand Prix 1961, og den ble plukket ut som en av fem finalister. Konkurransen ble arrangert på NRK Marienlyst lørdag 18. februar 1961.
På 1960- og 1970-tallet ble finalelåtene framført to ganger, først med én artist og et mindre orkester, deretter med en ny artist, akkompagnert av Kringkastingsorkestret. I 1961 var det Willy Andresens kvartett som var det lille orkesteret. Ordningen ble importert fra svenske Melodifestivalen og skulle gi jurymedlemmene et bedre beslutningsgrunnlag når de skulle vurdere bidragene. Systemet med lite og stort orkester ble brukt nesten hvert år fram til 1977, da NRK avskaffet ordningen for godt.
«S'il vous plaît» ble først framført av Svein Nilsen med lite orkester, og deretter av Per Asplin med Kringkastingsorkestret. I avstemningen fikk sangen 59 poeng fra de ti jurymedlemmene og endte på tredjeplass i konkurransen. Vinneren ble «Sommer i Palma», som dermed ble Norges bidrag i den internasjonale finalen.Etter finalen spilte Per Asplin inn sangen med Kringkastingsorkestret.


== deLillos' versjon fra 1987 ==
Tekstforfatter Per Lillo-Stenbergs sønn, Lars Lillo-Stenberg børstet i 1987 støv av farens sang fra 1961. Sammen med bandet sitt, deLillos, spilte han inn «S'il vous plaît» på singel i 1987, i en mer rockete versjon enn originalen fra 1961.
1987-utgaven er nok den mest kjente versjonen av «S'il vous plaît», og den nådde en tiendeplass på VG-lista høsten 1987. Den originale versjonen fra 1961 tok seg aldri inn på VG-lista.


== Tekst og handling ==
Tross den franskspråklige tittelen har sangen norsk tekst, men med et par innslag av franske ord og uttrykk. Sangen handler om en sjømann som har fått landlov mens skipet ligger til kai i en «fransk, liten by». Mens han vandrer gatelangs, finner han kafeen Café de la Paix. Der inne oppdager han en skjønn pike med café-au-lait, og sjømannen prøver å sjekke henne opp og byr henne opp til dans.Men plutselig dukker forloveden hennes, Frans, opp. Han er en sjalu type som truer med å skyte ned den norske sjømannen. Tross den voldsomme tematikken, kjennetegnes teksten av sine humoristiske vendinger som: «Jeg håpet på en lett og kvikk suksess, for sant å si så er jeg vant til det» og franske uttrykk som «attendez!» og «excusez-moi». I tillegg preges teksten av sjarmerende høflighetsfraser og ord som var typisk for 1950- og 1960-årene. Blant annet sier den hissige forloveden: «Jeg vil Dem nu på flekken skyte ned», og fortsetter: «Vil De ha hull i hode eller kne, eller et annet sted?».


== Innspillinger ==
Per Asplin med Kringkastingsorkestret under ledelse av Øivind Bergh. Arrangør: Egil Monn-Iversen. Utgitt på singelen Triola TN 236 og på EP-platen Triola TNEP 1063 i 1961.
deLillos. Utgitt på singelen Sonet T-9620 i 1987. Tekstforfatteren Per Lillo-Stenberg var faren til Lars Lillo-Stenberg i gruppa.


== Listeplasseringer ==


== Referanser ==